1Nahabweki obu twarozire tutakyasobora kugumiisiriza, tukacwamu tusigale Aseni itwenka, 2nukwo kutuma Timoteho mugenzi waitu kandi omuheereza wa Ruhanga omu kurangirra Amakuru Amarungi ga Kristo, abagumye omu kwikiriza kwanyu kandi abateererre, 3haleke kubaho n'omu arukutengesibwa emihito egi. Na inywe inywenka nimumanya ebi nkooku bikaba biri by'okutuhikaho. 4Tukabagambira kara, obu tukaba tukyali na inywe, nkooku tuli b'okubona emihito; kandi nukwo kyabairekwo, nkooku murukumanya. 5Habweki obu narozire ntakyasobora kwikara ntaina eki mbahuliireho, nabatumaho Timoteho, mmanye okwikiriza kwanyu nkooku kuli, habwokuba nkaba nintiina nti, rundi omwohi ataakuba abooheze, kandi omulimo gwaitu gukafa busa. 6Hati Timoteho obu yagarukire naaruga owaanyu, yatuleetera amakuru ag'okwikiriza kwanyu n'okugonza kwanyu. Kandi yatumanyisa nkooku mutwijuka butoosa n'okusemererwa, nimugonza muno kuturora, nka itwe oku turukugonza kubarora. 7Nahabweki ab'oruganda, okwikiriza kwanyu kutuhuumwize omu bujune bwaitu bwona n'omu mihito yaitu. 8Okumanya inywe nkooku mugumire hali MUKAMA, nikyo kitugumya omutima. 9Ruhanga turaamusiima tuta habw'okusemererwa oku kwona oku twinakwo habwanyu omumaiso ge? 10Tukataho muno omutima kusaba nyamusana n'ekiro, nukwo tusobole kurorangana twongerereze ebirukubura omu kwikiriza kwanyu. 11Nitusaba Ruhanga waitu kandi Isiitwe wonyini, hamu na MUKAMA waitu Yesu, batwebembere batuhikye owaanyu. 12Kandi MUKAMA abongere okugonzangana muno, n'okugonza abantu boona, nka itwe oku tubagonza, 13nukwo asobole kugumya emitima yanyu, mwemerre omu maiso ga Ruhanga kandi Isiitwe nimwera kandi mutaina kamogo ha kiro MUKAMA waitu obw'aliija aina abahikiriire be boona.
Copyright
Learn More
lug_Latn zho_Hant eng_Latn